Ábyrgðarmannakerfið heyrir brátt sögunni til Mikið réttlætismál sem BHM hefur lengi barist fyrir Í frumvarpi til laga um Menntasjóð námsmanna , sem nú liggur fyrir Alþingi , er í bráðabirgðaákvæði mælt fyrir um afnám ábyrgðarmannakerfis LÍN . BHM fagnar þessu og hvetur löggjafann til að afgreiða málið hið fyrsta . Allt fram til ársins 2009 þurfti námsmaður sem hugðist taka lán hjá Lánasjóði íslenskra námsmanna ( LÍN ) að fá einhvern annan ( t.d. foreldri , náinn ættingja eða vin ) til að ábyrgjast lánið . Árið 2009 var lögum um sjóðinn breytt og skilyrðið um ábyrgðarmann afnumið . Hins vegar var ákveðið að sjálfsskuldarábyrgð ábyrgðarmanna yrði áfram virk á útistandandi lánum . Í þessu felst augljós mismunun sem BHM hefur lengi barist fyrir að verði leiðrétt . Mörg dæmi eru um dapurlegar afleiðingar ábyrgðarmannakerfisins þegar námslánaskuldir hafa fallið á ættingja eða vini lántaka . Jafnvel eru dæmi um að fyrrverandi makar eða tengdaforeldrar lántaka hafi orðið að taka á sig námslánaskuldir sem þau höfðu gengist í ábyrgðir fyrir . Einnig hafa fallið dómar sem leitt hafa í ljós að ábyrgðarmenn námslána njóta ekki jafnræðis á við ábyrgðarmenn annarra lána í fjármálakerfinu . Biðin senn á enda Nýlega lagði mennta - og menningarmálaráðherra , Lilja Dögg Alfreðsdóttir , fram frumvarp á Alþingi um Menntasjóð námsmanna . Þar er lagt til að tekið verði upp blandað kerfi námslána og styrkja í stað núverandi námslánakerfis . Í frumvarpinu er m.a. svohljóðandi bráðabirgðaákvæði ( ákvæði nr. II til bráðabirgða ) : „ Ábyrgð ábyrgðarmanns á námslánum teknum í tíð eldri laga skal falla niður við gildistöku laga þessara , enda sé lánþegi í skilum við Lánasjóð íslenskra námsmanna og ekki á vanskilaskrá . Sama gildir um ábyrgðir á námslánum sem eru í óskiptum dánarbúum . Ábyrgð ábyrgðarmanns á námslánum teknum í tíð eldri laga fellur niður við andlát hans enda sé lánþegi í skilum við Lánasjóð íslenskra námsmanna . Lánþegi þarf í tilvikum 1. og 2. mgr. ekki að fá annan ábyrgðarmann nema lánþegi teljist ekki tryggur samkvæmt úthlutunarreglum . “ Þetta þýðir að verði frumvarpið að lögum mun ábyrgðarmannakerfið heyra sögunni til . Í ítarlegri umsögn BHM um frumvarpið er þessu fagnað enda um mikið réttlætismál að ræða sem BHM hefur lengi barist fyrir , eins og fyrr segir . Mikilvægt er að Alþingi afgreiði málið sem fyrst svo afstýra megi frekari skakkaföllum einstaklinga og fjölskyldna vegna þessa óréttláta fyrirkomulags .